Hond dae later uit gat geredŉ Hond wat dae lank in ŉ groot, oop gat in Naturena in Johannesburg vasgekeer was, is deur die Johannesburg-dierebeskermingsvereniging (JDBV) gered. (Foto: Verskaf) ŉ Hond wat glo dae lank in ŉ groot, oop gat in Naturena in Johannesburg vasgekeer was, is deur die Johannesburg-dierebeskermingsvereniging (JDBV) gered. Die JDBV het Donderdag ŉ video van die voorval op hul Facebook-blad gedeel. Volgens Liana Marx, woordvoerder van die JDBV, was die hond, ŉ Duitse herdershondkruising, vermoedelik vir ŉ paar dae in die gat vasgekeer. Inspekteurs van die JDBV het Woensdag boonop minstens ŉ uur lank gespook om die brak uit die gat te red. Inwoners het die hond glo vir ŉ geruime tyd hoor tjank en blaf, maar nie geweet waar die geluid vandaan kom nie. Die hond word tans by die JDBV versorg, wat nou na liefdevolle huis vir hom soek. Hy is glo baie vriendelik.(Foto: Verskaf) By nadere ondersoek het hulle ŉ groot gat gevind – met die hond daarbinne en geen manier om te ontsnap nie. “Hy is ongelooflik vriendelik en toon soveel dankbaarheid dat hy gered is. Ongelukkig het geen eienaar nog na hom kom soek nie,” het Marx aan Maroela Media gesê. Marx sê waarvoor die gat gebruik word, weet gŉ mens nie. Dit is egter uiters gevaarlik vir mens én dier. “Hy [die hond] kon sy been gebreek het. Net so kon ŉ kind daarin beland het.” Die hond word tans by die JDBV versorg, wat nou na liefdevolle huis vir hom soek. Vermiste rottweilers in stormwaterdrein vasgekeer Dié redding kom kort nadat twee groot rottweilers dieselfde dag uit ŉ betonbedekte-stormwaterdrein in Elandspark in Johannesburg gered is. Een van die twee groot rottweilers wat uit ŉ betonbedekte-stormwaterdrein in Elandspark in Johannesburg gered is. (Foto: Verskaf) Volgens die JDBV het ŉ tuinier ŉ getjank gehoor en by nadere ondersoek gesien dat ŉ rottweiler in die drein vassit. Min het hy – en selfs die DBV – geweet dat twee honde in die drein beland het. Dit is nie duidelik hoe die twee daar ingekom het nie. ŉ Inspekteur is ontbied en het met behulp van ŉ plaaslike inwoner die betonblad gelig sodat die hond kon uitkom. Toe die reun na die drein bly terughardloop het die inspekteur en vrywilliger gesien dat nóg ŉ rottweiler daar vassit. Sy is kort daarna ook uit die gat bevry. “Albei honde was uitgeput en dors, maar was andersins in ŉ goeie toestand,” het die DBV op sy Facebook-blad geskryf. Die twee groot rottweilers wat dieselfde dag uit ŉ betonbedekte-stormwaterdrein in Elandspark in Johannesburg gered is. (Foto: Verskaf) Die honde, wat ŉ week tevore in Germiston vermis geraak het, is intussen met hul eienaar herenig. Dié eienaar het onverpoos na die honde gesoek nadat hulle op ŉ manier uit die erf gekom het. Die gebied waar hulle uiteindelik gevind is, is sowat 8,5 km van Germiston geleë. Marx sê hulle is dankbaar dat die honde veilig gevind is aangesien hulle verby ŉ groot nywerheidsgebied moes beweeg om eindelik in Elandspark op te eindig.